Imtella' Diċembru 13, 2020 Proġett ta' restawr li sar fl-aħħar sena wassal biex il-kwadru u l-kurċifiss fuq l-artal tal-agunija fil-Knisja Parrokkjali tas-Siġġiewi jirritorna għall-glorja oriġinali tiegħu eżatt fi żmien li l-parruċċani jiċċelebraw il-festa tal-qaddis San Nikola fis-6 ta' Diċembru. L-artal tal-agunija fil-Knisja Parrokkjali tas-Siġġiewi ngħata xejra mill-isbaħ bir-restawr tal-kwadru u l-kurċifiss li jirrappreżenta l-aħħar xena tal-kalvarju ta' Kristu fuq l-għolja tal-Golgota. Il-proċess tar-restawr kien ilu għaddej sena, wara li aktar minn sentejn ilu bdiet ir-riċerka fuq il-kurċifiss u l-kwardru. Ir-restawratriċi Agatha Grima qalet "il-kurċifiss huwa maħdum minn Vanelli artist Taljan u l-pittura minn Michelangelo Marulli, Malti li t-tnejn kienu qed jipprattikaw f'Ruma." Ir-restawratriċi qalet li matul iż-żmien il-kwadru kien tnaddaf bl-addoċċ mingħajr ma nqala mill-post filwaqt li l-kurċifiss kien jeħtieġ jiġi restawrat sew. "Il-proġett ta' restawr kien jinvolvi l-konsolidament u t-tisħiħ strutturali, fejn tidħol il-pittura sar konsolidament u riintelar, fejn aħna wara li waħħalna canvases ġodda stajna niġbdu mill-ġdid fuq frame li ġie maħdum apposta. Fejn jidħol il-kurċifiss ġie disinfestat u anke ġie ikkonsolidat biex illum l-injam huwa msaħħaħ u aktar b'saħħtu." Il-proċess kien jinvolvi tindif fosthom biex tneħħew legi ħoxnin ta' verniċċ, ħmieġ u irtokk. Ir-restawr wassal biex il-kwadru u l-kurċifiss jerġgħu lura għalll-opra artistika li nħolqot oriġinarjament mill-artisti. L-Arċipriet tas-Siggiewi Dun Josef Mifsud qal li dan il-kwadru huwa xhieda tal-fidi tal-komunità Siġġiwija matul is-sekli. "Din il-pittura u dan il-kurċifiss li għandhom iżjed minn 300 sena jirrappreżentaw il-fidi ta' missirijietna. Aħna nsejħu l-artal tal-agunija u allura huwa b'sodisfazzjoni u b'sens ta' responsabiltà qed nieħdu ħsieb dak li għaddewlna". Il-proġett ta' restawr seta' jsir bl-għajnuna finanzjarja ta' bank ewlieni minħabba li jqis dan il-proġett bħala ta' importanza partikolari. Charles Azzopardi, Uffiċjal tal-Bank of Valletta qal "segwejnieh, ġejna diversi drabi mill-bidu nett rajna l-ħsara li kien hemm għal dak li hemm illum allura qed inħossu li bħala bank qed nagħtu lura lis-soċjetà u lill-komunità f'dan il-każ tas-Siġġiewi proġett artistiku daqshekk prestiġġjuż." Dan il-proġett huwa wieħed minn sensiela li qed jiġi finanzjat mill-istess bank biex il-patrimonju kulturali u reliġjuż ikun konservat mhux biss bħala apprezament storiku iżda anke biex jitgawda mill-ġenerazzjonijiet li tilgħin.